钦定古今图书集成/历象汇编/乾象典/第006卷 > 《天文》〈按篇内音哫鸢字典不载音释未详〉后汉·黄宪
## 钦定古今图书集成/历象汇编/乾象典/第006卷 > 《天文》〈按篇内音哫鸢字典不载音释未详〉后汉·黄宪

徐渊游于蜀山，见苍禽集西冈之坡，顺风而交鸣，徐
渊异之，归而问诸征君曰：“此何禽也？”曰：“其苍鶂乎？鶂
之孕，不精而感，不交而生，其感也以风，其生也以睨。
此之谓气化，其鸟载于《尔雅》者也。子不闻觚竹之荒
有鸟曰”：“翼生于股，荧惑见则孕。”是以禽而感于星
也。嘉陵之墟有鸟曰“临溪而啄影，则孕吐于口
而生，是感于水也。扶桑之野，有鸟曰摇光，感日之精，
千载一孕，其形如龟，是感于日也。此三禽者，《尔雅》不
得而载焉。由此观之，凡海外之荒国，其不名之禽，无
称之兽，恶可穷哉？是地无穷而物亦无穷也。”曰：“然则
天地果有涯乎？”曰：“日月之出入者，其涯也。日月之外，
则吾不知焉。”曰：“日月附于天乎？”曰：“天外也，日月内也。
内则以日月为涯，故躔度不易而四时成；外则以太
虚为涯。其涯也，不睹日月之光，不测躔度之流，不察
四时之成。是无日月也，无躔度也，无四时也，同归于
虚，虚则无涯。是以日月之外，圣人不能范围之而作
历；日月之内，圣人不能损益之而成象。故历者，循其
迹而作者也。”曰：“天上旋也，左耶右耶？”曰：“清明不动之
谓天。动也者，其日月星辰之运乎？是故言天之旋，非
也；规天而作历犹非也，验诸运焉云尔已矣。”曰：“何谓
分野？”曰：“上古之舆壤，地无纪，不贡不赋，穴居而野处。
后圣为之经画九州，以镇其民人，奠其山川，颁其贡
赋，地于是乎有纪。由此观之，圣人别九州而纪地，所
以配天之文也，非缘星而纪也。夫星辰之茫昧，亦未
尝屑屑然而为之分。是故象纬者，天之文也；九州者，
地之纪也。天地异位而合化，故圣人之烈照于天。若
分野之所谓，则《六经》之未述者，吾奚征？”曰：“渊也闻鲁
王好天文，谭星之士四方辐辏而进，子何隐厥艺哉？”
曰：“懈人纪而贪天文，惑孰甚？吾未之学，不敢进也。”